P6_TA(2007)0018

Moratórium a halálbüntetésre

Az Európai Parlament állásfoglalása a halálbüntetésre vonatkozó egyetemes moratóriumról

Az Európai Parlament,

- tekintettel korábbi, különösen a 2003. október 23-i [1], 1999. május 6-i [2] és az 1998. június 18-i [3], a halálbüntetés egyetemes moratóriumáról szóló állásfoglalásaira,

- tekintettel az Egyesült Nemzetek Szervezetének több testülete, köztük az ENSZ Emberi Jogi Bizottsága által elfogadott, a halálbüntetés moratóriumáról szóló határozatokra,

- tekintettel az Európai Uniónak a halálbüntetés egyetemes moratóriumát támogató nyilatkozataira, és a halálbüntetés eltörléséről szóló nyilatkozatra 2006. december 19-én az ENSZ Közgyűlésén, amelyet 85 ország írt alá a világ minden részéről,

- tekintettel a halálbüntetés kapcsán a harmadik államokkal kapcsolatos uniós politika 1998. június 29-i iránymutatásaira, melyeket az általános ügyek Tanácsa fogadott el,

- tekintettel eljárási szabályzata 103. cikkének (4) bekezdésére,

A. mivel a halálbüntetés kegyetlen és embertelen büntetés, és az élethez való jog megsértése;

B. mivel a halálbüntetés hiánya az Európai Unió alapértéke, és az EU-s tagságot kérelmező országokkal szemben támasztott követelmény;

C. komolyan aggódva, hogy a világon országok tucatjainak nemzeti joga még mindig - vagy ismét - rendelkezik halálbüntetésről, és évente emberi lények ezreinek kivégzését teszi lehetővé;

D. mivel ugyanakkor tovább folytatódnak a halálbüntetés világszerte történő eltörlése felé tett lépések; mivel üdvözlendő a halálbüntetés teljes eltörlése Libériában, Mexikóban, a Fülöp-szigeteken és Moldovában az elmúlt évek során, valamint az, hogy a perui kongresszus elutasította a halálbüntetés terrorista cselekmények esetére való bevezetésére irányuló jogalkotási javaslatot;

E. mivel az EU a halálbüntetés kapcsán a harmadik államokkal kapcsolatos uniós politikai iránymutatások keretében úgy határozott, hogy a nemzetközi testületekben a halálbüntetés eltörléséért fog dolgozni;

F. mivel 2007. január 9-én az olasz kormány és az Európa Tanács úgy határozott, hogy együttműködve megpróbálnak a lehető legtöbb támogatót szerezni az ENSZ Közgyűlésében a jelenlegi kezdeményezéshez a kivégzésekre vonatkozó világméretű moratórium tárgyában, amelynek célja a halálbüntetés teljes eltörlése;

G. mivel 2006. július 27-én az olasz képviselőház egyhangúlag elfogadta azt az indítványt, amely kötelezi az olasz kormányt, hogy az uniós partnerekkel folytatott konzultációt követően - de függetlenül az egyhangú jóváhagyástól - terjesszen az ENSZ legközelebbi Közgyűlése elé a halálbüntetésre vonatkozó egyetemes moratóriumról szóló határozatra irányuló indítványt, a halálbüntetésnek az egész világon történő teljes eltörlése céljából, és mivel 2007. január 22-i ülésén az EU Általános Ügyek Tanácsa megállapodott, hogy New Yorkban az EU német elnöksége meg fogja vizsgálni a halálbüntetés egyetemes moratóriumára irányuló javaslat megfontolásával kapcsolatos tárgyalások újrakezdésének lehetőségeit és módjait;

H. elítélve Szaddám Husszein kivégzését és azt, ahogyan a média visszaélt felakasztásával, és elítélve a kivégzés végrehajtásának módját;

1. megismétli régóta fenntartott álláspontját a halálbüntetéssel szemben minden esetben és minden körülmények között, és ismételten kifejezi meggyőződését, hogy a halálbüntetés eltörlése hozzájárul az emberi méltóság növeléséhez és az emberi jogok folyamatos fejlődéséhez;

2. felszólítást intéz - a halálbüntetés általános eltörlésének céljával - a kivégzésekre vonatkozó moratórium világszerte történő azonnali és feltétel nélküli bevezetésére az ENSZ Közgyűlés megfelelő határozatával, amelynek tényleges végrehajtásának ellenőrzésére az ENSZ főtitkárát kellene feljogosítani;

3. felszólítja az EU elnökségét, hogy sürgősen tegye meg a megfelelő lépéseket annak biztosítására, hogy az említett határozatot sürgősen nyújtsák be az ENSZ Közgyűlésének; felszólítja az EU elnökségét és a Bizottságot, hogy folyamatosan tájékoztassák a Parlamentet a halálbüntetésre vonatkozó egyetemes moratóriummal kapcsolatban a jelenlegi ENSZ-közgyűlésben elért eredményekről;

4. sürgeti az EU intézményeit és tagállamait, hogy politikai és diplomáciai téren tegyenek meg minden erőfeszítést e határozat sikeréért az ENSZ Közgyűlésében;

5. hangsúlyozottan támogatja az olasz képviselőház és kormány kezdeményezését, amelyet az EU Tanácsa, a Bizottság és az Európa Tanács is támogat;

6. hangsúlyozottan sürgeti az EU tagállamait, hogy haladéktalanul ratifikálják a Polgári és Politikai Jogok Nemzetközi Egyezségokmányának második fakultatív jegyzőkönyvét, amelynek célja a halálbüntetés teljes eltörlése;

7. utasítja elnökét, hogy továbbítsa ezt az állásfoglalást a Tanácsnak, a Bizottságnak, az ENSZ főtitkárának, az ENSZ Közgyűlés elnökének és az ENSZ összes tagállamának.

[1] HL C 82. E, 2004.4.1., 609. o.

[2] HL C 279., 1999.10.1., 421. o.

[3] HL C 210., 1998.7.6., 207. o.

--------------------------------------------------